# Akira Toriyama

Akira Toriyama (japonès: 鳥山 明) (Kiyosu, 5 d'abril de 1955 - Japó, 1 de març de 2024) fou un mangaka i dissenyador de personatges japonès. Primer va aconseguir el reconeixement general per la seva sèrie de manga de gran èxit Dr. Slump, abans de crear Bola de Drac (la seva obra més coneguda) i actuar com a dissenyador de personatges per a diversos videojocs populars com la sèrie Dragon Quest, Chrono Trigger i Blue Dragon. Toriyama és considerat com un dels autors que va canviar la història del manga, ja que les seves obres són molt influents i populars, especialment Bola de Drac, que molts artistes de manga citen com a font d'inspiració.
Va guanyar el Premi de manga Shōgakukan de 1981 al millor manga shōnen o shōjo amb Dr. Slump, i va arribar a vendre més de 35 milions de còpies al Japó. Va ser adaptat a una sèrie d'anime d'èxit, amb un segon anime creat el 1997, 13 anys després que el manga acabés. La seva sèrie següent, Bola de Drac, es va convertir en un dels mangues més populars i reeixits del món. Després d'haver venut més de 300 milions de còpies a tot el món, és una de les sèries de manga més venudes de tots els temps i es considera una de les raons principals del període en què la circulació del manga estava en el seu moment més àlgid a mitjan anys vuitanta i mitjan anys noranta. A fora del Japó, les adaptacions d'anime de Bola de Drac han tingut més èxit que el manga i se'ls atribueix l'augment de la popularitat de l'anime al món occidental. El 2019, Toriyama va ser condecorat Cavaller de l'Orde de les Arts i les Lletres francesa per les seves contribucions a les arts.

## Primers anys

Akira Toriyama va néixer a la ciutat de Nagoya (Prefectura d'Aichi) el 5 d'abril de 1955. Des de petit mostrà una marcada traça per al dibuix, principalment d'animals i vehicles. Digué que va quedar fascinat quan va veure 101 dàlmates (1961), i va aprofundir en el món de la il·lustració amb l'esperança de fer dibuixos tan bons. Va quedar impactat de nou a l'escola primària quan va veure la col·lecció de manga del germà gran d'un company de classe i, de nou, quan va veure una televisió per primera vegada a casa d'un veí. Cita Astro Boy (1952–1968) d'Osamu Tezuka com l'origen del seu interès pel manga. Toriyama explica que quan anava l'escola primària, tots els seus companys dibuixaven imitant anime i manga, com a resultat de no tenir gaires formes d'entreteniment. Creu que va començar a avançar per sobre de tots els altres quan va començar a dibuixar els seus amics. Tot i haver estat ficat amb el manga a l'escola primària, Toriyama va dir que es va prendre un descans a la secundària, probablement perquè es va interessar més per les pel·lícules i els programes de televisió. Quan li van preguntar si tenia experiència formativa amb entreteniment Tokusatsu, Toriyama va dir que havia gaudit de la sèrie de televisió Ultraman (1966-1967) i la sèrie de pel·lícules kaiju Gamera.
Toriyama entrà el 1974 a l'Escola Superior Industrial d'Aichi per estudiar disseny gràfic. Malgrat la forta oposició dels seus pares, Toriyama confiava a entrar a treballar després de la graduació en lloc de continuar formant-se. Va treballar en una agència de publicitat a Nagoya dissenyant cartells durant tres anys. Tot i que Toriyama va dir que es va adaptar a la feina ràpidament, va admetre que sovint arribava tard perquè no li agradava matinar i sovint era esbroncat per vestir-se amb roba de carrer, fins que va renunciar.

## Carrera
### Primers anys i Dr. Slump (1978-1983)

Necessitat de diners després de deixar la seva feina als 23 anys, Toriyama va entrar a la indústria del manga presentant un treball a un concurs d'aficionats a la Weekly Shōnen Magazine de Kodansha, que ell havia triat a l'atzar a una cafeteria. El moment no va ser el propici per a aquest concurs, però una altra revista shōnen, Weekly Shōnen Jump, acceptava admissions al Premi al Novell cada mes. Kazuhiko Torishima, que es convertiria en el seu editor, va llegir i gaudir del manga de Toriyama, però no es podia presentar per competir perquè era una paròdia de La guerra de les galàxies en comptes d'una obra original. Torishima va enviar a l'artista un telegrama i el va animar a continuar dibuixant i enviant-li mangues. Això va resultar en Wonder Island, que es va convertir en el primer treball publicat de Toriyama a la revista Weekly Shōnen Jump el 1978. No obstant això, va quedar al darrer lloc de l'enquesta feta als lectors. Toriyama va dir més tard que havia pensat deixar el manga després de rebre el pagament, però com que Wonder Island 2 (1978) també va ser un desengany, la seva tossuderia no li ho va permetre i va continuar dibuixant històries fallides durant un any; afirmant que en va dibuixar unes 500, incloent-hi la publicada Today's Highlight Island (1979). Va dir que va aprendre molt durant aquest any i fins i tot es va divertir una mica. Quan Torishima li va dir que dibuixés un personatge principal femení, Toriyama va crear amb vacil·lació Tomato the Cutesy Gumshoe de 1979, que va tenir cert èxit. Sentint-se animat, va decidir dibuixar una altra protagonista i va crear Dr. Slump.
Dr. Slump, que es va publicar a Weekly Shōnen Jump de 1980 a 1984, va tenir un gran èxit i va convertir Toriyama en un nom familiar. Dr. Slump narra les aventures absurdes del professor Senbei Norimaki, de la seva creació, un robot amb forma de nena de 10 anys que es diu Arale, i de la resta d'habitants d'un lloc molt estrany anomenat la Vila del Pingüí. El 1981, Dr. Slump va donar a Toriyama el Premi de manga Shōgakukan de 1981 al millor manga shōnen o shōjo de l'any. Una adaptació en anime va començar a emetre's aquell mateix any, durant l'horari de màxima audiència de dimecres a les 19:00 a Fuji TV. Les adaptacions de l'obra de Toriyama ocuparien aquesta franja horària contínuament durant 18 anys, a través de l'etapa original de Dr. Slump, Bola de Drac i les seves dues seqüeles, i finalment un reiniciat Dr. Slump que va concloure el 1999. En total, es recopilaren 18 volums de manga (alguns també als Països Catalans, publicats per Planeta de Agostini Comics, i a la Catalunya Nord per Glénat), la sèrie de televisió sobrepassà els 240 episodis, i arribà al final el 19 de febrer del 1986. El 2008, el Dr. Slump havia venut més de 35 milions de còpies al Japó.
Tot i la popularitat de Dr. Slump, Toriyama va voler acabar la sèrie en uns sis mesos després de crear-la, però Shueisha només li permetria fer-ho si acceptava començar una altra sèrie per a ells poc després. Així que va treballar amb Torishima en diversos one-shots per a Weekly Shōnen Jump i el mensual Fresh Jump. El 1981, Toriyama va ser un dels deu artistes seleccionats per crear una obra de 45 pàgines per al concurs Weekly Shōnen Jump elegit pels lectors. El seu manga Pola & Roid va ocupar el primer lloc. Toriyama va ser escollit per a participar-hi també el 1982 i va presentar Mad Matic. El seu one-shot Pink va ser publicat al número de desembre de Fresh Jump. Elegit per participar en el concurs Weekly Shōnen Jump per tercer cop, Toriyama va tenir la mala sort de dibuixar en primera posició i va haver de treballar durant l'Any Nou al Chobit de 1983. Enfadat perquè era impopular, va decidir tornar-ho a provar i va crear Chobit 2 (1983).
Un club de fans oficial de Toriyama, Akira Toriyama Hozonkai (鳥山明保存会, "Societat de Preservació Akira Toriyama"), es va crear el 1982. Els seus butlletins es deien Bird Land Press i es van enviar als socis fins que el club va tancar el 1987. Toriyama va fundar Bird Studio a principis de la dècada de 1980, que és un joc de paraules amb el seu nom; "tori" (鳥) que significa "ocell". Va començar a contractar un assistent, principalment per treballar els fons.

### Bola de drac i triomf internacional (1983-1997)

La sèrie que faria famós Akira Toriyama dins i fora del Japó, al punt d'haver arribat a ser el mangaka més conegut del món, fou Bola de drac. Toriyama havia escrit una història curta anomenada Dragon Boy, abans d'escriure Dr. Slump. Doncs bé, Bola de drac és la reelaboració de Dragon Boy i el seu argument consisteix en les aventures d'en Son Goku i els seus amics, en mig de la recerca monumental de les set boles màgiques la unió de les quals pot invocar la presència del Drac Shenron, que pot concedir un desig al seu invocador. La fórmula d'anar a trobar les boles de drac, enfrontar-se amb molts perills i, finalment, demanar el desig es repeteix, alternada amb els grans torneigs de les arts marcials, durant els 42 volums de Bola de drac que s'arribaren a publicar.
Serialitzat a Weekly Shōnen Jump del 1984 al 1995 i després d'haver venut 159,5 milions de tankōbon només al Japó, Bola de drac és el segon manga de Shueisha més venut de tots els temps. Va començar com un manga d'aventures humorístiques, però més tard es va convertir en una sèrie de lluita d'arts marcials, considerada per molts com el "manga shōnen més influent". Bola de drac va ser una de les principals raons per les quals la difusió de la revista va assolir un rècord màxim de 6,53 milions d'exemplars el 1995. Al final de la sèrie, Toriyama va dir que va demanar a tots els implicats que el deixessin acabar el manga, perquè pogués "fer nous passos a la vida". Durant aquest període de gairebé 11 anys, va produir 519 capítols que es van recollir en 42 volums.
Més enllà de la magnífica acceptació assolida amb la publicació del manga, l'èxit de debò vingué quan les històries de Dr. Slump i Bola de drac es convertiren en sèries de dibuixos animats que assoliren grans nivells d'audiència. Particularment Bola de drac, que generà una quantitat massiva de roba, videojocs i molts tipus de joguines referents als personatges, tant herois com personatges secundaris. A part de la seva popularitat al Japó, Bola de drac també va tenir èxit internacionalment, incloent-hi Àsia, Europa i Amèrica, amb 300-350 milions de còpies del manga venudes a tot el món.
La sèrie animada de Bola de drac Z (el nom que rebé la versió televisada un cop que en Son Goku es feu gran) ha estat traduïda al català, l'anglès, el francès, l'espanyol, l'italià, el portuguès, entre moltes altres llengües. La sèrie elaborada per Toei Animation conclogué el 1996 i fins aquest any fou emesa de les 7:00 a les 19:30 a la cadena Fuji Telecasting del Japó.
Mentre Toriyama serialitzava setmanalment Bola de drac, va continuar creant ocasionalment one-shot de manga.
La sensibilitat de Toriyama com a dissenyador i els seus traços nets l'han dut a treballar en el disseny de personatges i alguns monstres de diversos jocs de vídeo. Així, de manera particular, a la sèrie popular de Dragon Quest (coneguda com a Dragon Warrior fora del japó). També fou el dissenyador dels personatges del joc de rol Chrono Trigger (1995) de Super Nintendo i Super Famicom i el joc de lluita tan conegut Tobal No. 1 (1996) de Playstation i també la seva continuació Tobal No. 2 (1997), que només s'edità al Japó.

### Històries curtes i altres projectes (1996-2011)

En aquest mateix any 1996, Toei Animation intentà continuar amb la història, però Toriyama es negà a produir més manga de Bola de drac, de manera que es limità a donar-li permís per fer una sèrie com a continuació de Bola de drac Z, en la qual ell es limitaria a ser l'assessor i a dissenyar de manera bàsica els personatges i triar el títol de la sèrie, Bola de Drac GT, que no gaudí del mateix èxit que les sèries anteriors (Bola de drac i Bola de drac Z).
Les feines que va fer Toriyama en aquesta etapa van estar històries curtes (d'entre 100 i 200 pàgines), entre les quals trobem Cowa!, Kajika i Sandland, i algunes històries d'una sola entrega, com les de Neko Majin.
Sense cap història de tanta repercussió com Bola de Drac en aquest periode es van començar a editar recopilacions del seu antic treball, en l'edició de Toriyama Akira Marusaku Gekijō (Taller de Teatre d'Akira Toriyama).

### Retorn a Bola de drac (2012-2024)

El 2012, es va anunciar que estava en desenvolupament Bola de Drac Z: La Batalla dels Déus, amb Toriyama involucrat en la seva creació. La pel·lícula va ser la primera de la sèrie que es va estrenar en cinemes en 17 anys, i la primera vegada que Toriyama s'havia involucrat en una des de les etapes de guió. La pel·lícula es va estrenar el 30 de març de 2013. Una "entrada dual" especial es podia utilitzar per veure La Batalla dels Déus i One Piece: Z creat amb art tant de Toriyama com d'Eiichiro Oda.
El 27 de març es va inaugurar l'exposició "Akira Toriyama: El món de la Bola de Drac" als grans magatzems Takashimaya de Nihonbashi, que va reunir 72.000 visitants en els seus primers dinou dies. L'exposició es va dividir en set zones. La primera donava una ullada a la història de la sèrie, la segona mostrava els més de 400 personatges de la sèrie, la tercera mostrava els manuscrits d'escenes memorables del manga de Toriyama, la quarta mostrava il·lustracions especials en color, la cinquena mostrava rars materials relacionats amb Bola de Drac, la sisena contenia esbossos de disseny i cels de l'anime, i a la setena es van projectar vídeos relacionats amb Bola de Drac. Va ser-hi fins al 15 d'abril, quan es va traslladar a Osaka del 17 al 23 d'abril i va acabar a Nagoya, nativa de Toriyama, del 27 de juliol a l'1 de setembre.
Per celebrar el 45è aniversari de Weekly Shōnen Jump, Toriyama va publicar una nova sèrie de manga al seu número del 13 de juliol de 2013 titulada Jaco the Galactic Patrolman. El capítol final revela que la història està ambientada abans dels esdeveniments de Bola de Drac i compta amb alguns dels seus personatges.
La pel·lícula que dona continuació a La Batalla dels Déus, Bola de Drac Z: La Resurrecció d'en Freezer, estrenada el 18 d'abril de 2015, conté encara més contribucions de Toriyama, qui va escriure personalment el seu guió original. Toriyama proporciona l'esquema bàsic de la història i alguns dissenys de personatges per a Bola de Drac Super, que va començar a publicar-se a V Jump el juny de 2015 amb un anime homòleg al juliol. Tot i que l'anime va acabar el 2018, ell continua aportant idees a la història del manga mentre que Toyotarou l'il·lustra. Dragon Ball Super: Broly, estrenada als cinemes el 14 de desembre de 2018 i Bola de Drac Super: el Superheroi, estrenada l'11 de juny de 2022, van continuar amb la profunda implicació de Toriyama amb les pel·lícules.
Toriyama va morir el divendres 1 de març de 2024 als 68 anys a causa d'un hematoma subdural agut al cervell. La seva mort va ésser anunciada per Bird Studio una setmana més tard (el dia 8 de març).

## Llista d'obres
### Manga

* Dr. Slump
* Bola de drac
* Toriyama Akira Marusaku Gekijō
* Go!Go! Ackman
* Toki Meka
* Cowa!
* Kajika
* Sand Land
* Tocchio, the Angel
* Neko Majin

### Disseny de personatges de videojocs

* Dragon Quest
* Tobal No. 1
* Chrono Trigger
* Bola de drac
* Blue Dragon

### Programes de televisió

* Apple pop, la intro del programa infantil Pon Kick

### Altres

* QVolt, un automòbil elèctric de Q Motors
* Jyanta, un personatge original de Jump Shop.

## Influències de Toriyama

Les principals influències d'Akira Toriyama sempre va ser la mitologia xinesa i japonesa. La seva obra Bola de Drac està molt inspirada en el mite xinès Viatge a l'Oest, però també en còmics americans o el cinema de Hollywood com Superman, Star Wars o Frankenstein, o pel·lícules d'arts marcials. Gràcies a aquests referents, va crear un manga que el va convertir en tot un geni.

## Vida personal

Toriyama es va casar amb Yoshimi Katō (加藤由美) el 2 de maig de 1982. Ella és una antiga artista de manga de Nagoya amb el seu nom de ploma "Nachi Mikami" (みかみなち), i ocasionalment ajudava a Toriyama i al seu assistent a Dr. Slump quan tenien poc temps. Van tenir dos fills: un fill anomenat Sasuke (佐助) nascut el 23 de març de 1987, i una filla Kikka (キッカ) nascuda l'octubre de 1990. Toriyama vivia a la seva casa-estudi a Kiyosu. Era un reclús conegut, que evitava aparèixer en públic o a mitjans de comunicació.

## Referències

* 1 2 Loveridge, Lynzee. «Dragonball Creator Akira Toriyama Knighted by France». Anime News Network, 31-05-2019. [Consulta: 31 maig 2019].
* ↑ Pinto, Ophelia. «Akira Toriyama nommé Chevalier de l'Ordre des Arts et des Lettres» (en francès). HuffPost, 31-05-2019. [Consulta: 31 maig 2019].
* 1 2 3 4 5 6 7 8 9 10 11 12 Toriyama, Akira. Akira Toriyama's Manga Theater. Viz Media, 2021, p. 22, 38, 99, 145, 191, 228, 280, 302, 348, 374. ISBN 978-1-9747-2348-5.
* ↑ «Mangaka Who's Who - Akira Toriyama». Pafu (Zassōsha). September 1980.
* 1 2 DRAGON BALL 大全集 6: MOVIES & TV SPECIALS (en japonès). Shueisha, 1995, p. 212–216. ISBN 4-08-782756-9.
* ↑ «Akira Toriyama Interview». Monthly Starlog (11) (Tsurumoto Room). 1980.
* ↑ Toriyama, Akira. Dr. Slump, Volume 11. Viz Media, 2009, p. 48, 110. ISBN 978-1-4215-0635-7.
* 1 2 3 Konno, Daiichi. «『ジャンプ』伝説の編集長は『ドラゴンボール』をいかにして生み出したのか» (en japanese). ITmedia, 21-10-2018. [Consulta: 24 desembre 2021].
* ↑ «(sense títol)». Shonen Jump (1) (Viz Media). November 26, 2002.
* ↑ «Dr. Slump (manga)» (en anglès). Anime News Network. [Consulta: 14 abril 2023].
* ↑ Error: hi ha títol o url, però calen tots dos paràmetres.«» (en japonès). Shogakukan. Arxivat de l'original el 29 setembre 2007. [Consulta: 19 agost 2007].
* ↑ «Top Manga Properties in 2008 – Rankings and Circulation Data». Comipress, 31-12-2008. Arxivat de l'original el 30 juny 2013. [Consulta: 29 març 2013].
* 1 2 «Kazuhiko Torishima On Shaping The Success Of 'Dragon Ball' And The Origins Of 'Dragon Quest'». Forbes. October 15, 2016. Arxivat de l'original el October 17, 2016.
* ↑ Dragon Ball 超全集 4: 超事典 (en japonès). Shueisha, 2013, p. 346–349. ISBN 978-4-08-782499-5.
* ↑ «Shenlong Times 2» (en japonès). Dragon Ball 大全集 2: Story Guide. Shueisha, 1995.
* 1 2 «鳥山明 THE WORLD アニメスペシャル». Weekly Shōnen Jumpja (Shueisha). October 10, 1990: 72, 74, 75, 82–86.
* ↑ Error: hi ha títol o url, però calen tots dos paràmetres.«» (en japonès). Dragon Ball Official Site. Shueisha, 28-05-2019. Arxivat de l'original el 28 maig 2019. [Consulta: 29 maig 2019].
* 1 2 Ashcraft, Brian. «Dragon Ball Is Made in a Very Orange Building». Kotaku, 23-07-2014. Arxivat de l'original el 24 agost 2016. [Consulta: 14 octubre 2016].
* ↑ Clements, Jonathan; McCarthy, Helen. The Anime Encyclopedia: A Guide to Japanese Animation Since 1917. 1st. Berkeley, California: Stone Bridge Press, 1 setembre 2001, p. 101–102. ISBN 1-880656-64-7. OCLC 47255331.
* ↑ «Shueisha Media Guide 2014: Boy's & Men's Comic Magazines» (en japonès) p. 2. Shueisha. Arxivat de l'original el 2015-07-21. [Consulta: 20 abril 2015].
* ↑ «Top 10 Shonen Jump Manga by All-Time Volume Sales». Anime News Network, 23-10-2012. Arxivat de l'original el 8 octubre 2016. [Consulta: 17 novembre 2012].
* ↑ Thompson, Jason «Jason Thompson's House of 1000 Manga – Dragon Ball». Anime News Network, 10-03-2011 [Consulta: 24 març 2013].
* ↑ Ibaraki, Masahiko. «The Reminiscence of My 25 Years with Shonen Jump». ComiPress, 31-03-2008. Arxivat de l'original el 12 setembre 2015. [Consulta: 15 novembre 2012].
* ↑ «The Rise and Fall of Weekly Shonen Jump: A Look at the Circulation of Weekly Jump». ComiPress, 08-05-2007. Arxivat de l'original el 13 febrer 2012. [Consulta: 15 novembre 2012].
* ↑ Toriyama, Akira. Dragon Ball, Volume 42. Shueisha, 1995. ISBN 978-4-08-851090-3.
* ↑ «74. Akira Toriyama». IGN [Consulta: 26 març 2013].
* ↑ Dragon Ball GT Dragon Box: Dragon Book (en japonès). Pony Canyon, 2005, p. 1.
* ↑ «2013 Dragon Ball Z Film's Full Teaser & English Site Posted». Anime News Network, 07-08-2012. Arxivat de l'original el 18 novembre 2012. [Consulta: 17 novembre 2012].
* ↑ «One Piece/Dragon Ball Z Ticket Set Illustrated by Creators». Anime News Network, 14-11-2012. Arxivat de l'original el 19 novembre 2012. [Consulta: 17 novembre 2012].
* 1 2 3 «'World of Dragon Ball' Exhibit to Open in Japan in March». Anime News Network, 21-01-2013 [Consulta: 2 març 2013].
* ↑ «ANIME NEWS: Latest 'Dragon Ball Z' film nabs 2 million viewers in 23 days». Asahi Shimbun, 27-04-2013 [Consulta: 12 octubre 2013]. Arxivat 3 de març 2016 a Wayback Machine.
* ↑ «Dragon Ball's Toriyama to Launch Ginga Patrol Jako Manga». Anime News Network, 26-06-2013 [Consulta: 26 juny 2013].
* ↑ Nelkin, Sarah «1st Key Visual For 2015 Dragon Ball Z Film Reveals Frieza». Anime News Network, 17-11-2014 [Consulta: 2 desembre 2014].
* ↑ «『ドラゴンボール超』11巻発売記念！とよたろう先生直撃インタビュー&仕事場を大公開‼» (en japonès). Dragon Ball Official Site, 03-12-2019. Arxivat de l'original el 8 de desembre 2019. [Consulta: 10 gener 2020].
* ↑ Ressler, Karen «Dragon Ball Super: Broly Film's Final Trailer Streamed». Anime News Network, 07-11-2018 [Consulta: 2 maig 2019].
* ↑ Harrison, Will «Dragon Ball Super: Super Hero character concepts revealed at SDCC 2021». Polygon, 23-07-2021 [Consulta: 8 maig 2022].
* ↑ 324cat. «Mor Akira Toriyama, creador de "Bola de Drac" i "Dr. Slump"», 08-03-2024. [Consulta: 8 març 2024].
* ↑ FOCUSja (19) (Shinchosha). May 14, 1982: 18.
* ↑ Toriyama, Akira. Dr. Slump, Volume 18. Viz Media, 2009, p. 178. ISBN 978-1-4215-2000-1.
* ↑ «ドラゴンボール 冒険SPECIAL». Weekly Shōnen Jumpja (Shueisha). December 1, 1987.
* ↑ Toriyama, Akira. Dr. Slump, Volume 13. Viz Media, 2007, p. 5. ISBN 978-1-4215-1057-6.
* ↑ «Akira Toriyama». Weekly Shōnen Jumpja (20) (Shueisha). April 27, 1987.
* ↑ Sebastian, Jemima. «Dragon Ball: Akira Toriyama ya tiene a su verdadero heredero y no es Toyotaro» (en castellà). IGN Latam, 25-07-2022. [Consulta: 14 abril 2023].
* ↑ Toriyama, Akira. Dragon Ball Z, Volume 8. Viz Media, 2003, p. 1. ISBN 978-1-56931-937-6.
* ↑ Chapman, Paul. «Akira Toriyama Dishes on Designing Characters for "Dragon Quest"». Crunchyroll, 30-12-2016. [Consulta: 31 maig 2019].
* ↑ «Manga wieder ganz groß auf der Buchmesse» (en alemany). Mitteldeutscher Rundfunk, 28-03-2004. Arxivat de l'original el 1 juliol 2004. [Consulta: 31 maig 2019].

## Enllaços externs

* Grup de traductors aficionats dels mangas d'Akira Toriyama (anglès)
* El món d'Akira Toriyama (grup de fans) (japonès)
* Escola Industrial Superior de la prefectura d'Aichi (japonès)